ΑΠΟΦΑΣΗ ΤΟΥ ΠΡΩΤΟΔΙΚΕΙΟΥ (πρώτο τμήμα)
της 6ης Φεβρουαρίου 2007
Υπόθεση T-143/04
Antonietta Camurato Carfagno
κατά
Επιτροπής των Ευρωπαϊκών Κοινοτήτων
«Υπαλληλική υπόθεση – Υπάλληλοι – Βαθμολόγηση – Έκθεση εξελίξεως σταδιοδρομίας – Περίοδος αξιολογήσεως 2001/2002 – Προσφυγή ακυρώσεως – Ένσταση ελλείψεως νομιμότητας – Πρόδηλη πλάνη εκτιμήσεως»
Αντικείμενο: Προσφυγή με αίτημα την ακύρωση της από 9 Απριλίου 2003 αποφάσεως περί οριστικής καταρτίσεως της εκθέσεως εξελίξεως σταδιοδρομίας
της προσφεύγουσας για την περίοδο από 1ης Ιουλίου 2001 έως 31 Δεκεμβρίου 2002.
Απόφαση: Ακυρώνεται η απόφαση της 9ης Απριλίου 2003 περί οριστικής καταρτίσεως της εκθέσεως εξελίξεως σταδιοδρομίας της προσφεύγουσας
για την περίοδο από 1ης Ιουλίου 2001 έως 31 Δεκεμβρίου 2002. Η Επιτροπή καταδικάζεται στα δικαστικά έξοδα.
Περίληψη
1.      Υπάλληλοι – Βαθμολόγηση – Έκθεση εξελίξεως σταδιοδρομίας
(Κανονισμός Υπηρεσιακής Καταστάσεως των υπαλλήλων, άρθρο 43)
2.      Υπάλληλοι – Βαθμολόγηση – Έκθεση βαθμολογίας – Διακριτική ευχέρεια των βαθμολογητών
(Κανονισμός Υπηρεσιακής Καταστάσεως των υπαλλήλων, άρθρο 43)
3.      Υπάλληλοι – Βαθμολόγηση – Εσωτερική οδηγία κοινοτικού οργάνου
(Κανονισμός Υπηρεσιακής Καταστάσεως των υπαλλήλων, άρθρο 43)
4.      Υπάλληλοι – Βαθμολόγηση – Έκθεση εξελίξεως σταδιοδρομίας – Διακριτική ευχέρεια των βαθμολογητών
(Κανονισμός Υπηρεσιακής Καταστάσεως των υπαλλήλων, άρθρο 43)
1.      Η υποχρέωση των αξιολογητών, στο πλαίσιο της καταρτίσεως των εκθέσεων εξελίξεως της σταδιοδρομίας, να λαμβάνουν υπόψη τον
υποδεικνυόμενο μέσο όρο-στόχο δεν αντιβαίνει στο άρθρο 43 του Κανονισμού Υπηρεσιακής Καταστάσεως των υπαλλήλων (στο εξής:
ΚΥΚ). Αντιθέτως, το προβλεπόμενο με τις εκδοθείσες από την Επιτροπή γενικές εκτελεστικές διατάξεις του άρθρου 43 του ΚΥΚ σύστημα
του μέσου όρου-στόχου, σύμφωνα με το οποίο οι γενικές διευθύνσεις (ΓΔ) καλούνται να αξιολογούν το προσωπικό τηρώντας τον μέσο
όρο 14/20, καθιστά ακόμη πιο ελεύθερους τους βαθμολογητές κατά την αξιολόγηση των υπαλλήλων και διευκολύνει την αντιπροσωπευτική
των προσόντων των υπαλλήλων βαθμολόγηση.
Επιπλέον, το σύστημα αυτό δεν περιορίζει την ευχέρεια των αξιολογητών να διαφοροποιούν τις συγκεκριμένες εκτιμήσεις τους για
τις επιδόσεις του κάθε υπαλλήλου αναλόγως του μέτρου κατά το οποίο οι επιδόσεις αυτές αποκλίνουν, είτε προς τα πάνω είτε προς
τα κάτω, από τον εν λόγο βαθμό, η δε υπόδειξη του βαθμού αυτού ως μέσου όρου-στόχου δεν εμποδίζει τους αξιολογητές να χρησιμοποιούν
πλήρως όλο το εύρος της κλίμακας από το 0 έως 20. Οι βαθμολογητές δεν είναι υποχρεωμένοι, για να τηρούν τον μέσο όρο-στόχο,
να αντισταθμίζουν τις ανώτερες του μέσου όρου βαθμολογίες με άλλες που να υπολείπονται του βαθμού αυτού.
Δεν συνιστούν παράβαση του άρθρου 43 του ΚΥΚ οι προβλεπόμενες τρεις κλίμακες αναφοράς που αντιστοιχούν σε ενδεικτικά ποσοστά
του προσωπικού και μεταφράζονται σε διαφορετικούς ρυθμούς εξελίξεως της σταδιοδρομίας, με την κλίμακα από 17 έως 20 (ταχεία
σταδιοδρομία) για το 15 % των υπαλλήλων κατ’ ανώτατο όριο, την κλίμακα από 12 έως 16 (κανονική σταδιοδρομία) για το 75 % των
υπαλλήλων περίπου και την κλίμακα από 10 έως 11 (αργή σταδιοδρομία) για το 10 % των υπαλλήλων κατ’ ανώτατο όριο.
(βλ. σκέψεις 9, 10 και 63)
Παραπομπή: ΠΕΚ, 25 Οκτωβρίου 2005, T‑43/04, Fardoom και Reinard κατά Επιτροπής, Συλλογή Υπ.Υπ. 2005, σ. I‑A‑329 και II‑1465,
σκέψεις 52, 53, 56 και 58 έως 62
2.      Στο πλαίσιο της καταρτίσεως των εκθέσεων εξελίξεως της σταδιοδρομίας, οι βαθμολογητές ή αξιολογητές διαθέτουν την ευρύτερη
δυνατή διακριτική ευχέρεια κατά την εκτίμηση της εργασίας των προσώπων που βαθμολογούν ή αξιολογούν και ο δικαστής δεν πρέπει
να επεμβαίνει στην εκτίμηση αυτή, πλην περιπτώσεων πλάνης ή πρόδηλης υπερβάσεως.
(βλ. σκέψη 67)
Παραπομπή: ΔΕΚ, 1 Ιουνίου 1983, 36/81, 37/81 και 218/81, Seton κατά Επιτροπής, Συλλογή 1983, σ. 1789, σκέψη 23· ΠΕΚ, 5 Μαρτίου
2004, T‑281/03, Λιάκουρα κατά Συμβουλίου, Συλλογή Υπ.Υπ. 2004, σ. I‑A‑61 και II‑249, σκέψη 40
3.      Ο οδηγός που εξέδωσε η Επιτροπή για την περίοδο αξιολογήσεως του προσωπικού 2001/2002, ο οποίος περιέχει πληροφορίες σχετικές,
μεταξύ άλλων, με τους μεταβατικούς κανόνες που εφαρμόζονται κατά την περίοδο μεταβάσεως από ένα σύστημα βαθμολογήσεως σε ένα
άλλο, δεν υπερισχύει των γενικών εκτελεστικών διατάξεων του άρθρου 43 του ΚΥΚ, τις οποίες έχει θεσπίσει το εν λόγω κοινοτικό
όργανο.
(βλ. σκέψη 71)
Παραπομπή: ΠΕΚ, 8 Δεκεμβρίου 2005, T‑198/04, Merladet κατά Επιτροπής, Συλλογή Υπ.Υπ. 2005, σ. I‑A‑403 και II‑1833, σκέψεις
41 έως 43
4.      Στο πλαίσιο της διαδικασίας αξιολογήσεως ενός υπαλλήλου, οι αξιολογητές υποπίπτουν σε πρόδηλη πλάνη εκτιμήσεως όταν, προκειμένου
να διευκολύνουν την προαγωγή συναδέλφων του αξιολογουμένου που «χρήζουν βοηθείας» και κατέχουν τον ίδιο βαθμό εντός της γενικής
διευθύνσεως στην οποία αυτός υπάγεται, επιθυμούν να «φυλάξουν» υπέρ των εν λόγω προσώπων και να τους απονείμουν μόρια βαθμολογίας
και εκτιμούν, αδίκως, ότι ο μέσος όρος-στόχος περιορίζει την ελευθερία τους αξιολογήσεως των επιδόσεων του ενδιαφερομένου
υπαλλήλου, ενώ, αντιθέτως, την ευνοεί.
(βλ. σκέψεις 81 και 85)
Παραπομπή: Fardoom και Reinard κατά Επιτροπής, προπαρατεθείσα